༔ཁྱུང་ཆེན་རྨ་བྱ་དེ་ཕོ་དང་༔བྱ་མ་ལྷེབ་ཚེ་ཡན་ཆད་ཀྱི༔འདབ་ཆགས་ཆ་མ་ཆོ་རྒུ་འདི༔སྦྱིན་བདག་ཕོ་མོའི་གླུད་དུ་འབུལ༔གཡས་གྲལ་སྐྱེ་བོ་ཞུབ་ཆས་ཅན༔སྐྱེས་པ་ཕོ་ཡི་གླུད་དུ་འབུལ༔གཡོན་གྲལ་བུད་མེད་མཛེས་མའི་ཚོགས༔ཟ་མ་མོ་ཡི་གླུད་དུ་འབུལ༔སྦྱིན་བདག་མི་ཕྱུགས་འཁོར་དང་བཅས༔འཆི་བདག་གཤེད་མའི་ལག་ནས་བསླུ༔བཟུང་བ་ཐོང་ལ་བཅིངས་པ་ཁྲོལ༔བསྡམ་པ་ཀློད་ལ་མནན་པ་ཐེག༔ཟོས་པ་སྐྱུགས་ལ་གཏད་པ་ཐོན༔བྱད་དུ་བཅུག་པའི་བྱད་ཐག་ཆོད༔ནད་ལས་གྲོལ་ཞིང་གདོན་དང་ཕྲོལ༔དང་པོ་ཕྱག་ན་རྡོ་རྗེའི་བཀའ༔བར་དུ་རིག་འཛིན་བརྒྱུད་པའི་དམ༔ཐ་མ་རྣལ་འབྱོར་བདག་གི་ཚིག༔མ་འདའ་བཛྲ་ས་མ་ཡ༔རི་རབ་བང་རིམ་གཉིས་པ་ལ༔རི་དྭགས་གཡུང་དྭགས་ཆུ་གནས་དང་༔སྡེར་ཆགས་རྨིག་ཆགས་ལ་སོགས་པའི༔གཟུགས་འགྲོས་རྣམ་པ་སྣ་ཚོགས་ཀུན༔སྦྱིན་བདག་ཕོ་མོའི་གླུད་དུ་འབུལ༔བཟུང་བ་ཐོང་ལ་བཅིངས་ལ་ཁྲོལ༔བསྡམ་པ་ཀློད་ལ་མནན་པ་ཐེག༔ཟོས་པ་སྐྱུགས་ལ་གཏད་པ་ཐོན༔བྱད་དུ་བཅུག་པའི་བྱད་ཐག་ཆོད༔ནད་ལས་གྲོལ་ཞིང་གདོན་དང་ཕྲོལ༔དང་པོ་ཕྱག་ན་རྡོ་རྗེའི་བཀའ༔བར་དུ་རིག་འཛིན་བརྒྱུད་པའི་དམ༔ཐ་མ་རྣལ་འབྱོར་བདག་གི་ཚིག༔མ་འདའ་བཛྲ་ས་མ་ཡ༔རི་རབ་བང་རིམ་གསུམ་པ་ལ༔ཁྲམ་ཤིང་དམར་ནག་བྲིས་པ་དང་༔རྒྱང་བུ་འཇའ་ཡི་རིས་ཅན་དང་༔ཁ་དོག་སྣ་ཚོགས་ནམ་མཁའ་ནི༔སྦྱིན་བདག་ཕོ་མོའི་གླུད་དུ་འབུལ༔ཕོ་ཏང་སྟག་གཟིག་བརྒྱན་པ་འདི༔ཡོན་བདག་ཕོ་ཡི་གླུད་དུ་འབུལ༔མོ་ཏང་དར་གྱིས་བརྒྱན་པ་འདི༔ཟ་མ་མོ་ཡི་གླུད་དུ་འབུལ༔གསེར་དངུལ་ཟངས་ལྕགས་གཡུ་བྱེ་རུ༔མཆོང་དང་མུ་མིན་དུང་ར་གན༔ནོར་བུ་མུ་ཏིག་གཟི་དང་སྤུག༔རིན་ཆེན་ནོར་གྱི་རིགས་བྱེད་ཀུན༔སྦྱིན་བདག་ཕོ་མོའི་གླུད་དུ་འབུལ༔བཙོས་ཤ་རྗེན་ཤ་ཁུ་བ་རྐང་༔དམར་ནག་ཁྲག་གི་རྒྱ་མཚོ་འདི༔སྦྱིན་བདག་ཕོ་མོའི་གླུད་དུ་འབུལ༔དཀར་གསུམ་མངར་གསུམ་འབྲུ་སྣ་དང་༔ཤིང་ཏོག་ལ་སོགས་ཟས་ཀྱི་རིགས༔སྦྱིན་བདག་ཕོ་མོའི་གླུད་དུ་འབུལ༔ཨ་རུ་བ་རུ་སྐྱུ་རུ་དང་༔བཟང་དྲུག་སྨན་གྱི་རིགས་བྱེད་སོགས༔མདོར་ན་ཡིད་ལ་གང་འདོད་པའི༔ལོངས་སྤྱོད་འདོད་རྒུའི་དཔལ་གྱི་གཏེར༔དངོས་སུ་འབྱོར་དང་ཡིད་ཀྱིས་སྤྲུལ༔སྦྱིན་བདག་ཕོ་མོའི་གླུད་དུ་འབུལ༔བཟུང་བ་ཐོང་ལ་བཅིངས་པ་གྲོལ༔བསྡམ་པ་ཀློད་ལ་མནན་པ་ཐེག༔ཟོས་པ་སྐྱུགས་ལ་གཏད་པ་ཐོན༔བྱད་དུ་བཅུག་པའི་བྱད་ཐག་ཆོད༔ནད་ལས་གྲོལ་ཞིང་གདོན་དང་ཕྲོལ༔དང་པོ་ཕྱག་ན་རྡོ་རྗེའི་བཀའ༔བར་དུ་རིག་འཛིན་བརྒྱུད་པའི་དམ༔ཐ་མ་རྣལ་འབྱོར་བདག་གི་ཚིག༔མ་འདའ་བཛྲ་ས་མ་ཡ༔དེ་ནས་གླུད་འབུལ་བ་ལ༔ཨོཾ་སྭ་བྷཱ་ཝ་སོགསགླུད་གཏོར་འདོད་པའི་ཡོན་ཏན་ཕུན་སུམ་ཚོགས་པ་མི་ཟད་པ་རྒྱན་གྱི་འཁོར་ལོ་དཔག་ཡས་ནམ་མཁའི་ཁྱོན་དང་མཉམ་པར་གྱུར༔ནམ་མཁའ་མཛོད་སྔགས་དང་༔ཨ་ཀཱ་རོའི་མཐར༔ཀྱཻ༔འཆི་བདག་གཤིན་རྗེའི་རྒྱལ་པོ་སོགས༔སྣང་ཞིང་སྲིད་པའི་ལྷ་འདྲེ་ལ༔སྦྱིན་བདག་མི་ནོར་འཁོར་བཅས་ཀྱི༔ཤ་ཡི་རིན་དང་ཁྲག་གི་ཚབས༔བླ་སྲོག་དབུགས་དང་སྐྱེ་མཆེད་ཀྱི༔གླུད་དུ་འདོད་རྒུའི་ལོངས་སྤྱོད་འབུལ༔ནད་པ་ནད་ལས་ཐར་བ་དང་༔འཆི་བདག་ལག་ནས་ཐར་བར་མཛོད༔མཚན་བཞི་དང༔སཾ་བྷ་རས་ངར་མི་དང་འབྲས་ཆན་ལན་བཅུ་རེ་ཕུལ་མཐར༔ན་མོ༔དཀོན་མཆོག་གསུམ་གྱི་བདེན་པ་དང་༔ཆོས་སྐུ་ལོངས་སྐུ་སྤྲུལ་སྐུ་དང་༔བླ་མ་ཡི་དམ་དཔའ་བོ་མཁའ་འགྲོ་ཆོས་སྐྱོང་སྲུང་མ་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང་༔དོན་དམ་ཆོས་ཉིད་ངོ་བོ་ཀ་ནས་དག་པའི་བདེན་པ་དང་༔ཀུན་རྫོབ་རྟེན་འབྲེལ་རྒྱུ་འབྲས་བསླུ་བ་མེད་པའི་བདེན་པའི་མཐུས༔སྦྱིན་པའི་བདག་པོ་ཆེ་གེ་མོའི་ལུས་ཀྱི་ན་ཚ་སེམས་ཀྱི་སྡུག་བསྔལ་དུས་མ་ཡིན་པའི་འཆི་བ་རླུང་དང་མཁྲིས་པ་བད་ཀན་འདུས་པའི་ནད་རིགས་ཐམས་ཅད་བྱང་ཞིང་དག་པར་གྱུར་ཅིག༔ལོ་ཀེག་ཟླ་ཀེག་ཞག་ཟ་མའི་ཀེག་དུས་ཚོད་ཚེས་གྲངས་ཀྱི་ཀེག་མོ་རྩིས་རྨི་ལམ་མཚན་མ་ངན་པ་ཐམས་ཅད་ཞི་བར་གྱུར་ཅིག༔བྱང་ཞིང་དག་པར་གྱུར་ཅིག༔ནད་རིམ་ཡམས་ནད་འགོ་བའི་ནད་རིགས་ཐམས་ཅད་དང་སྲི་ངན་གཤིན་རྗེའི་ཁྲམ་དང་ཕོ་ཉ་མ་མོའི་བཀའ་ཆད་བྱད་དང་བྱུར་དང་གཏད་ཁྲམ་ངན་པ་ཐམས་ཅད་ཕྱིར་བཟློག་པར་གྱུར་ཅིག༔མེད་པར་གྱུར་ཅིག༔ཞི་བར་གྱུར་ཅིག༔སླད་ཆད་ཀྱང་མི་འབྱུང་བར་གྱུར་ཅིག༔ཅེས་དེ་ལྟར་ཡང་ཡང་བསྐྱར་ནས་བརྒྱ་རྩ་ཕུལ༔དེ་ནས་ཡས་ལམ་བསྟན་ཅིང་རྫོང་འདེབས་པ་ལ༔ཀྱཻ༔འཆི་བདག་ལས་ཀྱི་གཤིན་རྗེ་སོགས༔སྣང་སྲིད་ལྷ་འདྲེ་ཆེ་རྒུ་རྣམས༔ཆོས་ཤིག་ཆོས་ཤིག་ད་ཆོས་ཤིག༔རྣལ་འབྱོར་བདག་ཅག་འཁོར་བཅས་ཀྱི༔བཀའ་ལ་མི་ཉན་དམ་འོག་ཏུ༔མི་འདུ་བ་ཡི་གདོན་བགེགས་རྣམས༔དྲག་ཤུལ་སྟོབས་ཀྱིས་དབང་དུ་བསྡུས༔རྒྱ་མཚོ་ཆེན་པོའི་ཕ་མཐའ་རུ༔རང་དབང་མེད་པར་དེད་ལ་སོངས༔འཆི་བདག་གཤིན་རྗེའི་ཡུལ་དུ་ཁྱེར༔ཕྱིར་མི་ལྡོག་པའི་ཟིལ་གནོན་ཐོབ༔སྦྱིན་བདག་ནད་ཡས་ཐར་བར་མཛོད༔ནད་དེ་ནད་བདག་རང་ལ་བསྡུས༔ཟུག་རྔུ་དྲུང་ནས་འབྱིན་པར་མཛོད༔གདོན་བགེགས་གནོད་བྱེད་མ་ལུས་པ༔འཆི་བདག་གཤིན་རྗེ་ཁྱོད་ཀྱིས་ཁྱེར༔ད་ནི་ལྷ་འདྲེའི་ལམ་བསྟན་ན༔དགུ་ཚིག་སྐྱ་མོ་ཡས་ཀྱི་ལམ༔སྣང་སྲིད་ལྷ་འདྲེ་དེ་རུ་བཞུད༔ཤར་ཕྱོགས་ལྷ་འདྲེ་ཤར་དུ་གཤེགས༔དྲི་ཟའི་ཡུལ་དུ་གནས་རྟེན་ཆོས༔ཤར་གྱི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ལྷོ་ཡི་ལྷ་འདྲེ་ལྷོ་རུ་གཤེགས༔གཤིན་རྗེའི་ཡུལ་དུ་གནས་རྟེན་ཆོས༔ལྷོ་ཡི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ནུབ་ཕྱོགས་ལྷ་འདྲེ་ནུབ་ཏུ་གཤེགས༔ཆུ་ལྷའི་ཡུལ་དུ་གནས་རྟེན་ཆོས༔ནུབ་ཀྱི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔བྱང་ཕྱོགས་ལྷ་འདྲེ་བྱང་དུ་གཤེགས༔གནོད་སྦྱིན་ཡུལ་དུ་གནས་རྟེན་ཆོས༔བྱང་གི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ཤར་ལྷོའི་ལྷ་འདྲེ་ཤར་ལྷོར་གཤེགས༔མེ་ལྷའི་ཡུལ་དུ་གནས་རྟེན་ཆོས༔ཤར་ལྷོའི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ལྷོ་ནུབ་ལྷ་འདྲེ་མཚམས་སུ་གཤེགས༔སྲིན་པོའི་ཡུལ་དུ་གནས་རྟེན་ཆོས༔ལྷོ་ནུབ་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ནུབ་བྱང་ལྷ་འདྲེ་མཚམས་སུ་གཤེགས༔རླུང་ལྷའི་ཡུལ་དུ་གནས་རྟེན་ཆོས༔ནུབ་བྱང་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔བྱང་ཤར་ལྷ་འེདྲ་མཚམས་དེར་གཤེགས༔དབང་ལྡན་ཡུལ་དུ་གནས་རྟེན་ཆོས༔བྱང་ཤར་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔སྟེང་ཕྱོགས་ལྷ་འདྲེ་སྟེང་དུ་གཤེགས༔ཚངས་པའི་ཡུལ་དུ་གནས་རྟེན་ཆོས༔སྟེང་གི་གནོད་བྱེད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔འོག་ཕྱོགས་ལྷ་འདྲེ་འོག་ཏུ་གཤེགས༔དཔག་ཚད་བརྒྱད་ཁྲིའི་འོག་རོལ་དུ༔རྟེན་ཆོས་འོག་ནས་བྱུང་བ་ཡི༔གནོད་བྱེད་ཐམས་ཅད་དེ་རུ་ཁྱེར༔ཆགས་ཞེན་ཕྱི་མིག་མ་ལྟ་ཞིག༔ཀྱཻ༔འཆི་བདག་གཤིན་རྗེའི་རྒྱལ་པོ་སོགས༔སྣང་སྲིད་ལྷ་འདྲེ་ཁྱོད་རྣམས་ལ༔ཡང་ཅིག་རྫོངས་སུ་འདེབས་པ་ནི༔འགྲན་བྲལ་ངར་གྱི་མི་བོ་ཆེ༔ཁོག་སྟོད་དེ་ནི་གསེར་ལས་བྱས༔ཁོག་སྨད་དངུལ་ལས་བྱས་པ་སྟེ༔ལོང་ཐང་ནག་པོའི་མིག་འབྲས་ལ༔མགྲོན་བུ་དཀར་པོའི་སོ་ཕྲེང་བྱས༔རྐང་ལག་རིན་ཆེན་ཟངས་ལས་གྲུབ༔ཟེར་མོང་དག་ལས་གྲུབ་པའི་སྐྲ༔ལག་གཡས་དཔག་བསམ་ལྗོན་ཤིང་དང་༔གཡོན་པ་འདོད་བྱུང་ནོར་བུ་ཐོགས༔འགྲོ་མཁས་དེ་ནི་ལྡེམས་སེ་ལྡེམ༔གཅིག་ལས་གྲངས་དཔག་མེད་པར་འཕྲོས༔དེ་འདྲའི་ཡོན་ཏན་ཀུན་ལྡན་པའི༔འགྲན་བྲལ་ངར་གྱི་མི་ཆེན་འདི༔སྦྱིན་བདག་ཕོ་མོའི་གླུད་དུ་བསྐྱལ༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔འདབ་ཆགས་སྡེར་ཆགས་རྨིག་ཆགས་དང་༔གཟུགས་འགྲོས་རྣམ་པ་སྣ་ཚོགས་པ༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔གསེར་དངུལ་ཟངས་ལྕགས་གཡུ་བྱུ་རུ༔རིན་ཆེན་ནོར་གྱི་རིགས་གྱུར་པ༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔སྦྲ་ཁང་དར་གུར་ལ་སོགས་པའི༔ཡིད་དང་མཐུན་པའི་ཁང་ཁྱིམ་རིགས༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔ཀ་ཆ་དཀོར་ཆ་གོ་མཚོན་རིགས༔འདོད་རྒུའི་ཡོ་བྱད་སྣ་ཚོགས་པ༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔ཤ་ཁྲག་དམར་གྱི་རྒྱ་མཚོ་དང་༔དཀར་གསུམ་མངར་གསུམ་ཟས་ཀྱི་རིགས༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔ཇ་ཆང་འོ་ཞོ་ལ་སོགས་པའི༔སྐོམ་དུ་བཏུང་བའི་རིགས་བྱེད་ཀུན༔དངོས་འབྱོར་ཡིད་ཀྱིས་རྣམ་སྤྲུལ་ནས༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔མདོར་ན་བཟའ་བཅའ་བཏུང་བ་དང་༔ལྡག་པ་གཞིབ་པ་ལ་སོགས་པའི༔རང་རང་ཡིད་མཐུན་ཟས་ཀྱི་རིགས༔དངོས་སུ་འབྱོར་བ་བཤམས་པ་ལ༔ཡིད་ཀྱིས་ནམ་མཁའ་མཛོད་དུ་སྤྲུལ༔ཁྱེད་ལྷ་འདྲེའི་ཚོགས་ལ་རྫོངས་སུ་འདེབས༔ཕམ་རྒྱལ་འཐབ་རྩོད་མེད་པར་ལོངས༔ང་ཡིས་འབུལ་བ་མ་ནོར་ལ༔ཁྱེད་ཀྱིས་བཞེས་པ་མ་ནོར་ཅིག༔དགའ་མགུ་ཡི་རངས་ཚིམ་གྱུར་ནས༔ད་ནི་ཆོས་ཆོས་འགྲོ་རེ་རན༔དུས་གསུམ་རྒྱལ་བ་སྲས་བཅས་ཀྱི༔བཀའ་དམ་གཉན་པོ་དཔང་བཙུགས་ཏེ༔ཁྱེད་ལ་ཕྲིན་ལས་བཅོལ་བ་ནི༔བཞི་བརྒྱ་རྩ་བཞིའི་ནད་རྣམས་བཟློག་ཅིང་སོང་༔སྟོང་ཕྲག་བརྒྱད་ཅུའི་བགེགས་རྣམས་བཟློག་ཅིང་སོང་༔མོ་ལྟས་རྨི་ངན་མཚན་ངན་བཟློག་ཅིང་སོང་༔མི་ཡི་ན་ཚ་མ་ལུས་བཟློག་ཅིང་སོང་༔ཕྱུགས་ཀྱི་གོད་ཁ་མ་ལུས་བཟློག་ཅིང་སོང་༔ཆེ་སྲི་ཆུང་སྲི་མ་ལུས་བཟློག་ཅིང་སོང་༔གཞོན་སྲི་དར་སྲི་ཐམས་ཅད་བཟློག་ཅིང་སོང་༔བྱུར་སྲི་དམ་སྲི་ཐམས་ཅད་བཟློག་ཅིང་སོང་༔ལྟོག་འགོང་དབུལ་སྲི་ཐམས་ཅད་བཟློག་ཅིང་སོང་༔ཟ་འདྲེ་ཕུང་སྲི་ཐམས་ཅད་བཟློག་ཅིང་སོང་༔གྲི་ཁ་མཚོན་ཁ་ཐམས་ཅད་བཟློག་ཅིང་སོང་༔ཐན་དང་ལྟས་ངན་མ་ལུས་བཟློག་ཅིང་སོང་༔མི་ཁ་ཁ་མཆུ་གྱོད་སྲི་བཟློག་ཅིང་སོང་༔དུས་མིན་འཆི་བ་བཅོ་བརྒྱད་བཟློག་ཅིང་སོང་༔འཇིགས་ཆེན་བརྒྱད་དང་བཅུ་དྲུག་བཟློག་ཅིང་སོང་༔བན་བོན་ཀླ་ཀློའི་བྱད་ཁ་བཟློག་ཅིང་སོང་༔གཏད་མནན་ཧོམ་ཟོར་གནོད་པ་བཟློག་ཅིང་སོང་༔སྔོན་ལས་འཕྲལ་རྐྱེན་ངན་པ་བཟློག་ཅིང་སོང་༔གཤིན་རྗེའི་ཁྲམ་ཁ་མ་ལུས་བསྒྱུར་ཞིང་སོང་༔བདུད་ཀྱི་རྩིས་དང་བཙན་གྱི་ཤྭ་རྡེལ་ཟློག༔མ་མོའི་ནད་ཡམས་ལྷ་འདྲེའི་རྟགས་བབ་ཟློག༔སྔོན་གྱི་ལས་དང་འཕྲལ་གྱི་རྐྱེན་ངན་དང་༔གཟུགས་ཅན་གཟུགས་མེད་དགྲ་བགེགས་མ་ལུས་པ༔བཟློག་ཅིང་བསྒྱུར་ལ་ཁྱེད་ཅག་རྣམས་ཀྱིས་གཞོམ༔མདོར་ན་མི་འདོད་མི་མཐུན་ཕྱོགས་ངན་ཀུན༔མ་ལུས་ལུས་པ་མེད་པར་བཟློག་ཅིང་སོང་༔ནད་མུག་མཚོན་འཁྲུགས་ཨར་ཇག་རྐུན་མའི་རིགས༔འཆི་བདག་ལས་ཀྱི་གཤིན་རྗེ་ལ་སོགས་པའི༔སྣང་སྲིད་ལྷ་འདྲེ་ཁྱེད་ལ་གཏད་དོ་ཁྱེར༔རྗེས་ཤུལ་ལྷག་མ་མེད་པར་ཧབ་ཐོབ་ཀྱིས༔གནས་འདིར་མ་གནོད་མ་རྒོལ་མ་སྡང་ཞིག༔མ་ཆགས་མ་ཞེན་མ་འཁོར་འགྲོ་བར་གྱིས༔གལ་ཏེ་མི་འགྲོ་བཀའ་ལ་མི་ཉན་ན༔དུས་གསུམ་རྒྱལ་བ་རྣམས་ཀྱི་བཀའ་བཅག་པའི༔བཀའ་ཆད་དྲག་པོས་མགོ་བོ་ཚལ་བར་འགེམས༔རྡོ་རྗེའི་མེ་དཔལ་ཆེན་པོས་སྙིང་བསྲེགས་ནས༔ལུས་ངག་ཡིད་གསུམ་རྡུལ་དུ་བརླག་ནས་ཀྱང་༔རྣམ་ཤེས་མནར་མེད་དམྱལ་བའི་གནས་སུ་ལྷུང༔དེ་བས་ད་ལྟ་ཉིད་དུ་ལ་འུར་སོང་༔སརྦ་བིགྷྣཱན་གརྫ་ཧཱུྃ་ཕཊ༔མཐར་ཟློག་པ་ཅི་རིགས་བརྗོད་བཞིན་ཐལ་མོ་གདབ༔མདོས་གླུད་བསྐྱལ་བའི་རྗེས་སུ་ཐུན་གྱིས་བྲབ་ལ༔ཨོཾ་བཛྲ་ཀྲོ་དྷ་ཧཱུྃ༔ཨོཾ་པདྨནྟ་ཀྲིཏ་བཛྲ་ཀྲོ་དྷ་ཡ་མཱནྟ་ཀ་ཧཱུྃ་ཕཊ༔ན་མོ་རཏྣ་ཏྲ་ཡ་ཡཱ༔ན་མཿཙཎྜ་སོགསཨ་མྲྀ་ཏེ་ཧཱུྃ་ཕཊ༔ཀྱི་བར་བརྗོད་ཅིང་བྲབ༔ཆུ་ལ་བཏབ་སྟེ་སྦྲ་ཁང་གནས་མལ་རྣམས་ལ་གཏོར༔གཞུང་གི་བགེགས་བསྐྲད་སྲུང་གུར་དང་བཅས་པའི་རྗེས་སུ་ཚེ་འགུགས་དང་རྒྱས་གདབ་ནན་དུ་བྱས་ལ་བཀྲ་ཤིས་ཅི་རིགས་བརྗོད་པར་བྱའོ༔བསྐྱེད་རྫོགས་གདིང་དང་ལྡན་པའི་རྣལ་འབྱོར་གྱིས༔འདི་ལྟར་མདོས་གླུད་བཏང་བའི་ཡོན་ཏན་ནི༔ནད་པའི་ཚེ་བསྲིང་འཆི་བ་བསླུ་བ་དང་༔འདྲེ་གདོན་བགེགས་ཀྱི་རྒོལ་པ་ཐམས་ཅད་དང་༔མདོར་ན་མི་འདོད་མི་མཐུན་ཕྱོགས་ངན་པ༔ཐམས་ཅད་འདི་ཡིས་མི་བཟློག་གང་ཡང་མེད༔འབྱོར་བ་ཆེ་ཆུང་དབང་དུ་བྱས་ནས་སུ༔མདོས་རྫས་གླུད་རྫས་གྲངས་མང་རྒྱ་ཆེ་ཞིང་༔མཛེས་ཤིང་གཙང་སྦྲ་བྱེད་པ་གནད་དུ་ཤེས༔ལྔ་བརྒྱ་དུས་ཀྱི་ཐ་མ་ལ་བབས་ཚེ༔འདྲེ་རྒོད་གདུག་པས་སྐྱེ་འགྲོའི་སྲོག་ལ་རྒོལ༔ཤི་ཚད་འདྲེར་ལྡང་གསོན་ལ་ཟ་ཁ་སྟོན༔མི་ཕྱུགས་ཀུན་ལ་མི་བདེའི་ལ་ཡོག་འདོར༔དེ་དག་བཟློག་པའི་ཐབས་ལ་འདི་ཟབ་པས༔གཞན་གྱིས་བཟློག་པར་མི་ནུས་པ་ཡི་རིགས༔ཐམས་ཅད་འདི་ཡིས་མི་བཟློག་གང་ཡང་མེད༔པད་འབྱུང་བདག་གིས་འགྲོ་ལ་སྙིང་བརྩེ་བས༔སྨོན་ལམ་མཐུ་དང་ཏིང་འཛིན་རྒྱ་ཡིས་བཏབ༔མཁའ་འགྲོ་མཚོ་རྒྱལ་ཁྱོད་ཀྱིས་ཡི་གེར་ཐོབས༔ཁམས་སུ་རྡོ་རྗེ་བྲག་ལ་གཏེར་དུ་སྦོས༔སྨོན་ལམ་ལས་འཕྲོ་ཅན་དང་འཕྲད་པར་ཤོག༔བཀའ་འདི་གནོད་སྦྱིན་ཤན་དམར་ཁྱོད་ལ་གཏད༔ཐུབ་པར་སྲུངས་ཤིག་བཛྲ་ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔ཨ་ཐཾ་རྒྱ༔གུ་ཧྱ༔ཞེས་པ་འདིའང་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་གཡས་ལོགས་ཤྭ་བྲག་རྡོ་རྗེ་ཞེས་བྱ་བ་ནས་བཏོན་ཏེ་མི་ལོ་སུམ་ཅུ་རྩ་བདུན་བར་དུ་བཀའ་རྒྱ་བྱས་མཐར་རང་སློབ་ངོ་མཚར་རྒྱ་མཚོ་དང་༔ཨ་སྤོ་སྡོང་གི་བནྡེ་རྟོགས་ལྡན་གཉིས་ཀྱིས་ནན་དུ་བསྐུལ་ངོར་རྫ་རྒྱལ་རྡོ་རྗེ་འཕན་ཕྱུག་གི་ཉེ་འདབས་སུ་གཏན་ལ་ཕབ་པ་ཐོག་མཐའ་བར་གསུམ་ཀུན་ཏུ་དགེ་ཞིང་བཀྲ་ཤིས་པར་གྱུར་ཅིག།དགེའོ།།དགེའོ།།དགེའོ།།སརྦ་མངྒ་ལཾ།།།།